Vezi AICI VIDEO cu imagini din penitenciar

" Gigi Becali stă într-o cameră de deţinere obişnuită. Sînt trei persoane private de libertate în această cameră şi este o încăpere profilată pentru carantină de observare", a declarat Gabriela Livadariu, comisar al Penitenciarului Rahova. După ce va ieşi din perioada de carantină, Becali va împărţi o celulă împreună cu alţi cinci deţinuţi, într-o cameră fiind disponibile şase paturi supraetajate.

După cele trei săptămîni, Becali va fi transferat la Penitenciarul Jilava, unde îşi va ispăşi restul pedepsei într-un regim semi-deschis. Becali va ieşi la muncă atît în interiorul, cît şi în exteriorul închisorii, fiind păzit de gardieni. Patronul Stelei împarte în prezent celula cu fostul ministrul Victor Babiuc şi cu generalul Cioflină, alături de care a fost condamnat.

Ar putea fi coleg cu Locic

Potrivit Antena 3, Becali ar putea fi coleg de celulă cu omul de afaceri Marius Locic, condamnat şi el într-un dosar de corupţie. Locic a sponsorizat în trecut clubul din Ghencea.

Condiţiile din penitenciar

Becali va putea să vorbească zilnic la telefon. "Gigi Becali va putea să comunice telefonic şi prin corespondenţă cu cei de afară.

Fiecare secţie de deţinere este dotată cu telefon, care funcţionează în baza unui card emis de penitenciar, card în care sînt incluse sumele de bani primite de la familie. Telefoanele şi cumpărăturile de la magazinele din penitenciar se realizează cu acest card. Are limită de cheltuială: jumătate din salariul minim pe economie, săptămînal. Fiecare deţinut poate apela două numere de telefon, în 20 de minute", a mai explicat comisarul penitenciarului.

Meniul din închisoare

Azi, Becali a mîncat la micul dejun marmeladă, margarină şi pîine, în timp ce pentru prînz este pregătită o supă cu găluşte şi iahnie de fasole cu cîrnaţi. La cină, Becali va avea pe masă o tocăniţă de legume.